ESSO นิวไฮตั้งแต่เข้าตลาด รับค่าการกลั่นพุ่ง ลุ้นกำไร Q3 โตกระฉูด
ESSO นิวไฮตั้งแต่เข้าตลาด รับค่าการกลั่นพุ่ง ลุ้นกำไร Q3 โตกระฉูด โดยปิดตลาดภาคเช้า ราคาอยู่ที่ 15.70 บาท บวก 0.60 บาท หรือ 3.97% สูงสุดที่ 15.90 ต่ำสุดที่ 15 บาท ด้วยมูลค่าซื้อขาย 870.38 ล้านบาท
17 ต.ค. 2560

ผู้สื่อข่าวรายงานว่า ราคาหุ้นบริษัท เอสโซ่ (ประเทศไทย) จำกัด (มหาชน) หรือ ESSO ปิดตลาดภาคเช้า อยู่ที่ 15.70 บาท บวก 0.60 บาท หรือ 3.97% สูงสุดที่ 15.90 ต่ำสุดที่ 15 บาท ด้วยมูลค่าซื้อขาย 870.38 ล้านบาท ขณะที่ดัชนีโดยรวมลบ 0.19%

โดยราคาหุ้น ESSO ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 6 พ.ค.51
ด้าน บล.ธนชาต แนะนำ “ซื้อ” ESSO ราคาเป้าหมายพื้นฐาน 17.0 บาท ด้วยปัจจัยสนับสนุนจากค่าการกลั่นสูงในไตรมาส 3/60 หนุนผลการดำเนินงานออกมาดี และคาดว่าจะสามารถล้างขาดทุนสะสมหมดในไตรมาส 3/60 เปิดทางจ่ายเงินปันผลสำหรับผลการดำเนินงานปี 2560
รวมทั้งค่าการกลั่นที่ทางตัวในระดับสูงต่อเนื่อง 7-8 เหรียญ/บาร์เรล ในไตรมาส 4/60 จะเป็นปัจจัยหนุนกำไรออกมาดีต่อเนื่อง และคาดการณ์อุปสงค์น้ำมันกลั่นที่เพิ่มขึ้น มากกว่าปริมาณกาน้ำมันกลั่นที่เพิ่มขึ้นจะหนุนให้ค่าการกลั่นสูงต่อเนื่องในปีหน้า
ทั้งนี้ แม้ราคาหุ้นปรับสูงขึ้นแรง แต่ valuation ยังไม่แพง ด้วย PE18 ที่ 8.0x เทียบกับ TOP SPRC IRPC PTTGC ที่ ระดับ 9.2-11x ขณะที่ทางเทคนิคทำรูปแบบ Cup with Handle เป้าหมาย 18 บาท